SAPPE เตรียมเปิดสาขาใหม่ในตปท. มั่นใจรายได้ปีนี้โต 10% ตามเป้า
SAPPE เตรียมเปิดสาขาใหม่ในตปท. มั่นใจรายได้ปีนี้โต 10% ตามเป้า เล็งซื้อหุ้น "ALL COCO" เพิ่มเป็น 60% จากปัจจุบันถืออยู่ 40% ภายในปี 63 หลังเห็นศักยภาพการเติบโต
6 ก.ย. 2560

นายอเนก ลาภสุขสถิต ประธานเจ้าหน้าที่บริหารการเงิน บริษัท เซ็ปเป้ จำกัด (มหาชน) หรือ SAPPE เปิดเผยว่า ช่วงไตรมาส 4/60 บริษัทเตรียมเปิดสาขาร้านมะพร้าวน้ำหอม All COCO ในเมืองลอสแองเจอลิส รัฐแคลิฟอร์เนีย ของสหรัฐ 1 สาขา และในเกาหลีใต้ 1 สาขา หลังจากสินค้าประเภทน้ำมะพร้าวน้ำหอมของไทยค่อนข้างได้รับความนิยมอย่างมากภายในสหรัฐอเมริกาและทวีปยุโรป
สำหรับรายได้รวมปีนี้บริษัทยังมั่นใจว่าจะเติบโตได้ตามเป้าหมาย 10% จาก 2,792.01 ล้านบาทในปีก่อน ซึ่งเป็นการเติบโตจากยอดขายในประเทศ 5-7% ตามการออกผลิตภัณฑ์ใหม่เพิ่มเติม และมีกิจกรรมส่งเสริมการตลาดอย่างต่อเนื่อง ส่วนยอดขายจากต่างประเทศคาดปีนี้เติบโต 15% จากปีก่อน จากความต้องการสินค้าที่ยังค่อนข้างสูง และจากการขยายช่องทางจำหน่ายของบริษัทที่มีอยู่อย่างต่อเนื่องด้วย
ทั้งนี้คาดว่าบริษัทจะได้รับผลกระทบจากกรณีรัฐเตรียมเก็บภาษีเครื่องดื่มที่มีค่าความหวานหรือน้ำตาลราว 1% ของรายได้ทั้งหมดที่อยู่ในกลุ่มที่ถูกเก็บภาษี โดยปัจจุบันบริษัทอยู่ระหว่างศึกษาตลาดเพื่อออกผลิตภัณฑ์ใหม่ในปี 61 เป็นสินค้าที่เกี่ยวข้องกับสุขภาพ เพื่อเข้ามาทดแทนในสิ่งที่บริษัทได้รับผลกระทบ
นอกจากนี้บริษัทเตรียมเพิ่มสัดส่วนการถือหุ้นในบริษัท โคโคนัท แฟคทอรี่ จำกัด (CCF) ซึ่งทำธุรกิจผลิตและจำหน่ายสินค้าแปรรูปจากมะพร้าวภายใต้ยี่ห้อสินค้า ALL COCO เป็น 60% ภายในปี 63 จากปัจจุบันมีสัดส่วนถือหุ้นอยู่ที่ 40% โดยบริษัทจะเริ่มทยอยเพิ่มสัดส่วนการถือหุ้นตั้งแต่ปี 61 ที่ 51%
สำหรับการเพิ่มสัดส่วนการถือหุ้นครั้งนี้เนื่องจากมองเห็นศักยภาพการเติบโตที่มีอีกมาก โดยคาดว่าผลประกอบการของ ALL COCO จะเริ่มสร้างกำไรได้ตั้งแต่ปี 62 เป็นต้นไป โดยตั้งเป้ารายได้ ALL COCO ในปีนี้ไว้ที่ 200 ล้านบาท ก่อนปรับเพิ่มเป็น 250 และ 300 ล้านบาทในปี 61 และ 62 ตามลำดับ
อย่างไรก็ดี ในขณะนี้ยังไม่สามารถประเมินงบลงทุนในการเข้าซื้อหุ้นได้เนื่องจากบริษัทจะต้องเข้าซื้อหุ้นตามราคาตลาดซึ่งอาจมีการเปลี่ยนแปลง อนึ่ง บริษัทซื้อหุ้นในสัดส่วน 40% เข้ามาในราคาราว 160 ล้านบาท